Susan Te Kahurangi King

Susan Te Kahurangi King (Te Aroha, Waikato eskualdea, 1951) zeelandaberritar artista da.

 Bizitza 
Susan Te Kahurangi King Te Aroha herrian jaio zen 1951n. Pertsona autista da. Lau urte zituela, hitz egiteko gaitasunak behera egin zion, eta zortzi urterekin hitz egiteari utzi zion erabat. 

Artista autodidakta da eta mundu alternatibo oso bat sortu du marrazkien bidez, boligrafoak, arkatzak, argizari-arkatzak eta tinta erabiliz. 1970eko hamarkadaren erdialdean eta amaieran, Kingek panorama konplexu eta hipnotikoak sortu zituen, animaliak, gizakiak eta objektu bizigabeak irudikatzen zituztenak. 1980ko hamarkadan, bere lanen irudikapen-edukia aldatzen hasi zen, zelula- edo mapa-itxurako egitura duten konposizioetan zentratuz. 1990eko hamarkadaren hasieran marrazteari utzi zion arrazoi ezezagunengatik, baina 2008an ekin zion berriro, Dan Salmon bere arteari buruzko dokumentala filmatzen hasi zenean.

Peter Fay arte bildumagile eta komisarioak Kingen lanak aurkitu zituen eta bakarkako erakusketa antolatu zuen Sydneyn 2009an. 2013an Kingek Parisko Arte Marjinalaren Azoka ospetsuan parte hartu zuen. 2015ean Drawings from Many Worlds bakarkako erakusketa bat egin zen New Yorkeko Andrew Edlin galerian, eta 2016ko uztailean beste erakusketa bat inauguratu zen Miamiko Arte Garaikideko Institutuan. Horrez gain, Kingen artelanak Londresko Marlborough Contemporary galerian erakutsi ziren 2018an eta Chicagoko Intuit Arte Zentroan 2019an.

 Erreferentziak 

 Kanpo estekak 

Kategoria:Zeelandaberritar maoriak
Kategoria:Zeelanda Berriko artistak
Kategoria:Emakume marrazkilariak
Kategoria:Artista autistak
Kategoria:Hitz egiteko eragozpenak dituzten pertsonak
Kategoria:Art Brut